Predsjednik Obama čini sve što može da pomogne demokratskim kandidatima u kongresnim izborima
Politički stručnjaci kažu da će kongresni izbori biti svojevrstan referendum o ekonomskoj politici predsjednika Obame
Neki demokratski kandidati ne žele da im predsjednik pomaže tijekom kampanje, osobito ako su iz savezne države i kongresnog okruga gdje je predsjednik nepopularan Povijest je pokazala da stranka koja kontrolira Bijelu kuću obično gubi kongresna sjedišta na izborima u drugoj godini mandata novog predsjednika. Taj podatak, u kombinaciji s lošom ekonomskom situacijom, ukazuje da će kandidati iz Demokratske stranke imati problema na izborima u studenom, kada se bira cijeli Zastupnički dom te trećina Senata. Imajući to na umu predsjednik Obama se vrijedno dao na pomaganje svojim stranačkim kolegama diljem Amerike. No, bilo gdje da ode mora se sučeliti sa strahom zbog lošeg stanja nacionalnog gospodarstva koje se, kako se čini, ipak oporavlja, iako sporo. „Sporo, ali sigurno se krećemo u dobrom pravcu. Ekonomija je sve snažnija, ali prethodno smo prošli kroz veliku traumu tako da nećemo moći vratiti svih osam milijuna radnih mjesta koje smo, tako reći, izgubili preko noći“. Američka frustracija s ekonomskom situacijom vidljiva je u svim ispitivanjima javnog mnijenja. Nedavna anketa Assciated Pressa ukazala je da samo 41 anketiranih ima povjerenja u predsjednikovu ekonomsku taktiku, dok 61 posto smatra da će gospodarstvo ili postati još gore ili da će stagnirati dok je gospodin Obama u Bijeloj kući. Glavni problem je nezaposlenost koja iznosi 9,5 posto, kaže profesor na sveučilištu Quinnipiac, Peter Brown: „Glasači su jako nesretni glede ekonomije. Kada se kaže ekonomija ono što oni doista govore jeste veliki broj ljudi bez posla, jer nezaposlenost je ono što je glasačima važno“. Nezadovoljstvo oko gubitaka radnih mjesta i ukupnog gospodarstva pogoduje republikancima, koji se nadaju povratku na pozicije iz 2006.godine, kada su bili većina u Kongresu. Republikanski čelnik u Kongresu, John Boehner, mogao bi postati predsjedatelj Zastupničkog doma, ukoliko republikanci dobiju dodatnih 39 mjesta u tom kongresnom domu: „Nakon toliko obećanja i malog ispunjavanja obećanog , demokrati su izgubili potporu američkih građana, kao i kredibilitet u vođenju zemlje“. Gospodin Obama je došao u Bijelu kuću 2008.godine velikim dijelom zbog ekonomske situacije te zbog potrebe za promjenama nakon osam godina predsjednikovanja republikanca Georgea W. Busha. Politički stručnjaci kažu da će ovojesenski kongresni izbori biti svojevrstan referendum o tome kako predsjednik Obama vodi ekonomsku politiku zemlje. O tome govori politički analitičar sa sveučilišta Virginije Larry Sabato: „Izbore će odlučiti ekonomija. Vidjeli smo niz drugih pitanja koja doista neće biti tako značajna onoliko koliko ljudi misle da hoće. Izlijevanje nafte u Meksičkom zaljevu, imigracijsko pitanje, istospolni brakovi...sva ta pitanja su zanimljiva i kontroverzna, ali rezultate izbora će odlučiti ekonomska situacija i stupanj nezaposlenosti. Upravo ono što nanosi štetu demokratima“. Posljednjih dana predsjednik Obama upozorava glasače da republikanci nemaju plan kojim bi se moglo nositi s ekonomskim izazovima te da će se vratiti gospodarskoj politici kakvu smo vidjeli u vrijeme predsjednika Busha. Larry Sabato očekuje da će dosta demokratskih kandidata za kongresne izbore nastaviti okrivljavati republikance za trenutno ekonomsko stanje, ali ističe da će mnogi glasači biti skeptični prema takvom stavu: „To je dobra taktika, ali problem je u tome što, nakon dvije godine predsjedničkog mandata, glasači, što je prirodno, drže trenutačnog predsjednika njegovu stranku odgovornim za ono što se dogodilo. Tako demokrati ostaju bez opcija u toj igri okrivljavanja“. Zanimljivo je da neki demokratski kandidati ne žele da im predsjednik pomaže tijekom kampanje, osobito ako su iz savezne države i kongresnog distrikta gdje je gospodin Obama nepopularan. No, većina demokrata pozdravlja svaku financijsku pomoć koju mogu dobiti od predsjednikovog angažmana, kaže politički stručnjak sa sveučilišta Georgetown, Stephen Wayne: „Kao prvo, predsjednik prikuplja novac za demokrate koji imaju teške republikanske suparnike, a kao drugo – predsjednik Obama je još uvijek sviđa mnogim demokratima, a poznat je i kao odličan sakupljač novca za stranku“. Analitičari kažu da bi republikansko preuzimanje jednog ili doma u Kongresu ozbiljno omelo predsjednikove mogućnosti da u Kongresu dobije potporu za domaća pitanja te da bi ga moglo staviti u nepovoljan položaj pred nove predsjedničke izbore u 2012.godini.